CELEX: 32015D0873
Language: da
Date: 2015-05-18 00:00:00
Title: Rådets afgørelse (EU) 2015/873 af 18. maj 2015 om den holdning, der skal indtages på Den Europæiske Unions vegne på 48. møde i Komitéen for Havnestatskontrol under Parisaftalememorandummet om havnestatskontrol

6.6.2015   
            
            
               DA
            
            
               Den Europæiske Unions Tidende
            
            
               L 142/25
            
         RÅDETS AFGØRELSE (EU) 2015/873
   af 18. maj 2015
   om den holdning, der skal indtages på Den Europæiske Unions vegne på 48. møde i Komitéen for Havnestatskontrol under Parisaftalememorandummet om havnestatskontrol
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 100, stk. 2, og artikel 218, stk. 9,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Søfartssikkerheden, forureningsforebyggelsen og leve- og arbejdsvilkårene om bord på skibe kan forbedres betydeligt, hvis forekomsten i Unionens farvande af skibe, der ikke lever op til standarderne, reduceres kraftigt gennem streng håndhævelse af relevante konventioner, internationale kodekser og resolutioner.
            
         
               (2)
            
            
               Selv om flagstaten har hovedansvaret for kontrollen med, om skibe overholder internationale standarder for sikkerhed, forureningsforebyggelse og leve- og arbejdsvilkår om bord, har rederiet ansvaret for vedligeholdelsen af skibets stand og dets udrustning efter synet med henblik på at opfylde kravene i konventioner, som skibet er omfattet af. Flere flagstater udviser imidlertid alvorlige mangler med hensyn til en forsvarlig gennemførelse og håndhævelse af disse internationale standarder.
            
         
               (3)
            
            
               Kontrollen med, om de internationale standarder for sikkerhed, forureningsforebyggelse og leve- og arbejdsvilkår om bord er opfyldt, bør derfor som endnu et værn mod sejlads med skibe, der ikke overholder standarderne, også varetages af havnestaten, idet det dog erkendes, at havnestatskontrollens inspektion ikke er et syn, og at de relevante inspektionsskemaer ikke er sødygtighedsbeviser. En harmoniseret fremgangsmåde for Unionens kystmedlemsstaters effektive håndhævelse af disse internationale standarder over for skibe, der sejler i farvande under deres jurisdiktion og anløber deres havne, bør hindre konkurrenceforvridning.
            
         
               (4)
            
            
               I Europa-Parlamentets og Rådets direktiv 2009/16/EF (1) opstilles Unionens ordning for havnestatskontrol med henblik på at omformulere og styrke Unionens hidtidige lovgivning på området, der har været i kraft siden 1995. Unionens ordning er baseret på den struktur, der allerede er fastlagt ved Parisaftalememorandummet om havnestatskontrol (Paris MoU), der blev undertegnet i Paris den 26. januar 1982.
            
         
               (5)
            
            
               For Unionens medlemsstaters vedkommende tilvejebringes med direktiv 2009/16/EF Unionens ramme for en effektiv gennemførelse af visse procedurer, instrumenter og arbejdet i Paris MoU. I henhold til direktiv 2009/16/EF bliver visse afgørelser, som træffes af den relevante kompetente instans under Paris MoU, bindende for Unionens medlemsstater.
            
         
               (6)
            
            
               Komitéen for Havnestatskontrol under Parisaftalememorandummet om havnestatskontrol afholder sit 48. møde den 18.-22. maj 2015. Under det pågældende møde forventes Komitéen for Havnestatskontrol at træffe afgørelse om visse spørgsmål, som har direkte retsvirkning for direktiv 2009/16/EF.
            
         
               (7)
            
            
               Komitéen for Havnestatskontrol forventes at overveje og efterfølgende vedtage den ajourførte inspektionsstatistik for 2014, herunder den nye hvide, grå og sorte liste over flagstaters præstationer og listen over anerkendte organisationers præstationer, som fra og med den 1. juli 2015 vil blive anvendt i målretningsøjemed. Da inspektionsstatistikker under Paris MoU er afgørende for gennemførelsen af den inspektionsordning, der er fastlagt ved direktiv 2009/16/EF, bør medlemsstaterne på Unionens vegne støtte, at de vedtages.
            
         
               (8)
            
            
               Komitéen for Havnestatskontrol forventes også at overveje og efterfølgende vedtage den regionale forpligtelse og beregningen af en rimelig andel i overensstemmelse med bilag 11 til Paris MoU. I betragtning af vigtigheden af, at inspektionsforpligtelsen fordeles ligeligt mellem medlemsstaterne, og at hver medlemsstat yder et rimeligt bidrag til opfyldelsen af Unionens mål i artikel 5 i direktiv 2009/16/EF, bør medlemsstaterne på Unionens vegne støtte de tiltag, Komitéen for Havnestatskontrols gennemfører på dette område.
            
         
               (9)
            
            
               Komitéen for Havnestatskontrol forventes også at bekræfte de gennemsnitlige fejl- og mangel- og tilbageholdelsesprocenter. Under hensyntagen til Kommissionens forordning (EU) nr. 802/2010 (2) og Kommissionens gennemførelsesforordning (EU) nr. 1205/2012 (3) bør medlemsstaterne på Unionens vegne støtte, at de vedtages.
            
         
               (10)
            
            
               Desuden forventes Komitéen for Havnestatskontrol at drøfte formularerne til opfølgning af tilbageholdelse og procedurerne i tilfælde af manglende genvinding af et fartøj som vedtaget og at overveje en ændring af procedurerne og retningslinjerne under Paris MoU. I betragtning af vigtigheden af at have et system for tilbageholdelse, adgangsforbud og opfølgning af inspektioner i henhold til artikel 16, 19 og 21 i direktiv 2009/16/EF, der er effektivt, står i rimeligt forhold til overtrædelsen og har afskrækkende virkning, bør medlemsstaterne på Unionens vegne modsætte sig forslaget i punkt 2, stk. 6, i den ændrede retningslinje i bilag II til dok. PSCC48/4.3.8, som vedrører et klart og permanent forbud mod fartøjer i modsætning til et midlertidigt forbud, da dette forslag ikke er i overensstemmelse med direktiv 2009/16/EF.
            
         
               (11)
            
            
               I henhold til artikel 218, stk. 9, i traktaten om Den Europæiske Unions funktionsmåde skal Rådet på forslag af Kommissionen vedtage en afgørelse om fastlæggelse af den holdning, der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger.
            
         
               (12)
            
            
               Unionen er ikke kontraherende part i Paris MoU. Det er derfor nødvendigt, at Rådet bemyndiger medlemsstaterne til at udtrykke den holdning, som skal indtages på Unionens vegne, og give deres samtykke til at lade sig binde af de afgørelser, der træffes af Komitéen for Havnestatskontrol —
            
         VEDTAGET DENNE AFGØRELSE:
   Artikel 1
   De holdninger, som Unionen skal indtage på 48. møde i Komitéen for Havnestatskontrol under Parisaftalememorandummet om havnestatskontrol, når dette organ skal vedtage afgørelser, der har retsvirkninger, er fastlagt i bilaget.
   Artikel 2
   De holdninger, som skal indtages på Unionens vegne, jf. artikel 1, udtrykkes af de medlemsstater, der er bundet af Paris MoU, idet de handler i fællesskab i Unionens interesse.
   Artikel 3
   Der kan aftales formelle og mindre ændringer af holdningerne i artikel 1, uden at disse holdninger skal ændres.
   Artikel 4
   Medlemsstaterne bemyndiges til i Unionens interesse at give deres samtykke til at lade sig binde af de afgørelser, der er omhandlet i artikel 1.
   Artikel 5
   Denne afgørelse er rettet til medlemsstaterne.
   
      Udfærdiget i Bruxelles, den 18. maj 2015.
      
         
            På Rådets vegne
         
         M. SEILE
         
            Formand
         
      
   
   
      (1)  Europa-Parlamentets og Rådets direktiv 2009/16/EF af 23. april 2009 om havnestatskontrol (EUT L 131 af 28.5.2009, s. 57).
   
      (2)  Kommissionens forordning (EU) nr. 802/2010 af 13. september 2010 om gennemførelse af artikel 10, stk. 3, og artikel 27 i Europa-Parlamentets og Rådets direktiv 2009/16/EF for så vidt angår rederiets præstationer (EUT L 241 af 14.9.2010, s. 4).
   
      (3)  Kommissionens gennemførelsesforordning (EU) nr. 1205/2012 af 14. december 2012 om ændring af forordning (EU) nr. 802/2010 for så vidt angår rederiets præstationer (EUT L 347 af 15.12.2012, s. 10).
   
      BILAG
      De holdninger, der skal indtages på Unionens vegne på 48. møde i Komitéen for Havnestatskontrol under Parisaftalememorandummet om havnestatskontrol, er følgende:
      
                  a)
               
               
                  at godkende de foreslåede tiltag i dok. PSCC48/3.3A, punkt 9, stk. 1
               
            
                  b)
               
               
                  at godkende de foreslåede tiltag i dok. PSCC48/4.2.2B, punkt 5, stk. 1
               
            
                  c)
               
               
                  at godkende de foreslåede tiltag i dok. PSCC48/4.2.2C, punkt 6, stk. 1, og
               
            
                  d)
               
               
                  at modsætte sig den foreslåede ændring i punkt 2, stk. 6, i den ændrede retningslinje i dok. PSCC48/4.3.8.